Íslenskur saltfiskur í eldlínunni í Lissabon Þann 20. nóvember sl. var " Dagur hins íslenska saltfisk " í Escola de Hotelaria e Turismoskólanum Í Lissabon . Þann 20. nóvember sl. var " Dagur hins íslenska saltfisk " í Escola de Hotelaria e Turismoskólanum Í Lissabon . Íslandsstofa stóð fyrir kynningunni fyrir hönd íslenskra framleiðenda og útflytjenda og átti gott samstarf við íslenska aðila í Portúgal við kynninguna . Skólinn er rótgróinn og hefur ýmsar námsbrautir , meðal annars matreiðslubraut , veitingastaðastjórnun og hótelstjórnun . Nemendur eru tæplega 500 talsins . Um morguninn gafst verðandi kokkum tækifæri á að vinna með íslenskan saltfisk í verklegum tímum . Afraksturinn var svo á boðstólum í hádeginu , bæði í mötuneyti nemenda og á veitingastað á vegum skólans sem er opinn almenningi . Af fimm réttum á hádegismatseðli voru þrír sem innihéldu íslenskan saltfisk . Boðið var upp á gómsætar gellur með ostrum og jógúrt , súpu með kjúklingabaunum og saltfisk , og hnakkastykki með kornbrauð , sem er þekktur portúgalskur réttur . Að loknum hádegisverði var haldinn fyrirlestur á sal fyrir nemendur þar sem fjallað var um gæði og uppruna íslenska saltfisksins . Að endingu komu kennarar og nemendur að máli við fulltrúa Íslandsstofu , gerðu góðan róm að uppákomunni , og lofuðu íslenska saltfiskinn . Þessi viðburður er liður í þeirri stefnu að ná í auknum mæli til ungra og upprennandi matreiðslumanna á helstu mörkuðum fyrir íslenskan saltfisk , en svipaðir viðburðir hafa þegar verið haldnir á nokkrum stöðum á Spáni .